Dailininko Antano Kairio gyvenimas ir kūryba

Marijona Mieliauskienė

Rokiškio krašto muziejaus direktorės pavaduotoja

Šiemet sukako 115 metų nuo dailininko, kilusio iš Rokiškio, Antano Kairio gimimo. Ką mes, žemiečiai, žinome apie jį? Nieko arba beveik nieko. Rašant šį straipsnelį informacijos suteikė dailininko giminaitis – seserėnas Jonas Tarvydis, kuris žinias surankiojo iš kitų vyresnių giminaičių. Esu dėkinga už pasidalintą informaciją.

 Būsimasis dailininkas gimė 1903m. birželio 26d. pasiturinčioje ir išsilavinusioje šeimoje. Jo tėvas Antanas Kairys (apie 1850 -1941) gimė Vainiūnų kaime, Dusetų valsčiuje. Šeima valdė 30 ha žemės. Jis turėjo galimybę mokytis, tapo staliumi. Šis jo amatas pravertė Rokiškio bažnyčios statyboje. Dirbo montuojant Belgijos meistrų pagamintas klausyklas ir sakyklą. Gabus jaunuolis išmoko lenkų kalbą, užėmė zakristijono pareigas Rokiškio bažnyčioje. Jis gavo 1885 m. nukaldintą medalį skirtą bažnyčios atidarymo ceremonijai. Jo darbu buvo patenkinti ir grafai Pšezdzieckiai.

 Jo žmona tapo Anelė Milaknytė, vargonininko, muzikos mokytojo, chorų vadovo Mato Milaknio (1877 – 1958) sesuo. Šeima iš pradžių gyveno špitolėje, stovėjusioje prie bažnyčios. Vėliau ją savo paveiksle įamžino dailininkas Antanas Kairys. Zakristijonas su žmona susilaukė 5 vaikų: Elenos (mirė ankstyvoje vaikystėje), 1903 m. gimė Antanas (būsimasis dailininkas), po 2 metų pasaulį išvydo Germana (tokiu vardu ji pavadinta grafienės Hermancijos Pšezdzieckienės garbei), 1909 m. gimė Zofija (Jono Tarvydžio motina. Jis suteikė nemažai žinių apie dailininką A. Kairį), o 1914m. – Ona. Vaikai iš tėvų paveldėjo meninius gebėjimus. Vyresniosios seserys Germana ir Zofija mokėsi Rokiškio gimnazijoje ir dainavo savo dėdės Mato Milaknio vadovaujamuose gimnazijos ir bažnyčios choruose. Abi dalyvavo pirmojoje Dainų šventėje Kaune 1924 m. Didžiausiais meniniais gebėjimais buvo apdovanotas – Antanas. Dar vaikas būdamas jau mėgo piešti. Jis 1922 m. įstojo į Kauno meno mokyklą, įkurtą žemiečio dailininko Justino Vienožinskio. A. Kairys įstojo būdamas 19 metų. Galima manyti, kad jis tuo metu neturėjo vidurinio išsilavinimo, nes 1918 m. įsteigta gimnazija Rokiškyje pirmąją abiturientų laidą išleido – 1925 m. Tuo metu į Kauno meno mokyklą stojo mokiniai neturį ne tik specialaus vidurinio pasiruošimo, bet dažniausiai nebaigę nei bendrojo lavinimo vidurinės mokyklos. Kauno meno mokykloje jiems buvo sudarytos sąlygos įgyti vidurinį išsilavinimą paruošiamajame skyriuje. (Valiuškevičiūtė Apolonija. Kauno meno mokykla. V. 1997, p.34) Turėdamas 16 metų į Kauno meno mokyklą įstojo Rimtas Kalpokas (1908 – 1999), kuris irgi, reikia manyti, neturėjo vidurinio išsilavinimo. Tačiau, tapybos pagrindus jis jau nuo pat vaikystės buvo gavęs iš savo tėvo dailininko Petro Kalpoko (1880 -1945). Koks buvo Antano Kairio pasiruošimas tapybos studijoms nėra jokių žinių. J.Tarvydžio teigimu, A.Kairys dalyvavo Klaipėdos prijungimo prie Lietuvos sukilime, nes jis buvo labai patriotiškai nusiteikęs jaunuolis. J.Tarvydis prisimena,kad A.Kairio jauniausioji sesuo Ona yra pasakojusi apie brolio mokslo pradžią: jis pradėjo studijuoti Kauno meno mokykloje ką tik grįžęs iš kovų dėl Klaipėdos prijungimo. J.Tarvydis turi išsaugojęs Klaipėdos sukilimo dešimtmečiui skirtą medalį, kuris buvo įteiktas A.Kairiui.

Studijuoti ką tik įsikūrusioje mokykloje buvo nelengva: trūko patalpų, esančios - nepritaikytos tapybos studijoms, trūko mokymo priemonių. Tuo metu labai aktualus buvo liaudies meno rinkimo ir išsaugojimo klausimas. Kauno meno mokykla irgi įsijungė į šį darbą. J.Vienožinskiui pasiūlius į šią veiklą įsitraukė ne tik mokyklos dėstytojai, bet ir studentai. A. Kairiui buvo pavesta liaudies meno kūrinius rinkti Rokiškio apskrityje, o Robertui Antiniui (1898 – 1981) Zarasų apskrityje. (Ramonienė Dalia. Justinas Vienožinskis. VDA leidykla, 2004, p.183). 1927 m. A. Kairys ir kiti devyni studentai baigė Kauno meno mokyklą. Jis - tapybos studiją, o kitas rokiškėnas R. Antinis - skulptūros. (Valiuškevičiūtė A. Kauno meno mokykla. V,1997,p202-204 ). Po studijų A. Kairys dirbo aliejinės tapybos ir pritaikomojo meno srityje. Tik iš kūrybos pragyventi negalėjo. Dirbo braižytoju Žemės ūkio ministerijos Žemės tvarkymo departamente. Ką tik baigęs mokslus jis ėmė dalyvauti parodose. 1930 m. kovo mėn. atidaryta pirmoji jaunųjų menininkų kūrinių paroda, kurioje dalyvavo devyni dailininkai, Kauno meno mokyklos auklėtiniai (O. Draugelytė, R. Kalpokas, A. Kairys, J. Marinaitis, H. Naruševičiūtė, B. Pundzius, A. Samuolis, L. Truikys, S. Žukas) su daugiau kaip 200 darbų. Paroda atspindėjo jaunųjų menininkų siekį burtis, atsiskirti nuo vyresniųjų, nors jie patys dar neturėjo jokios idėjinės estetinės programos. Savo kūryboje siekė vengti padailinto tikrovės vaizdo. ( Pirmoji jaunųjų menininkų paroda. Katalogas. K. 1930, p.1). Taip pat dalyvavo keliose Lietuvių dailininkų sąjungos ruoštose meno parodose. Jo buvęs mokytojas J.Vienožinskis parodos recenzijoje rašė: ,, dekoratyviau ir spalvingiau į gamtos reiškinius pažvelgęs A.Kairys .“ (Vienožinskis Justinas. V,1970, p.145). Menininkas daugiausia tapė peizažus, natiurmortus, portretus (nutapė tėvo ir motinos portretus). Sukūrė kompozicijų Lietuvos kariuomenės temomis. Nuo 1936m. priklausė Lietuvos dailininkų sąjungai. Po studijų dailininkas liko gyventi Kaune. Čia įsikūrė ir dvi seserys. Germana dirbo banke, o Zofija Kauno apygardos teisme I-os klasės mašininke- sekretore. Jie priekaištaudavo tėvui, kad jis neparduoda žemės. Ją pardavus, galėtų Kaune nusipirkti namą ir jame visi gyventų. O dabar turi nuomoti butus. Gyvendamas Kaune A. Kairys mėgo lankytis gimtajame Rokiškyje. Daugiausia tai buvo apsilankymai per Kalėdas ir Velykas. Jis ypač mėgo Šv. Velykų rytą mušti būgną Rokiškio bažnyčios bokšte. Jis padarė paveikslo, saugomo Rokiškio bažnyčioje, kopiją. Ji šiuo metu priklauso Jonui Tarvydžiui. 1937 m. svarbus įvykis buvo Pasaulinė meno ir technikos paroda Paryžiuje, kurioje prisistatė ir Lietuva. Tarp kitų menininkų šaliai atstovavo ir dailininkas A. Kairys. 1939 m. dailininko tapyti penki istoriniai Lietuvos žemėlapiai buvo eksponuojami pasaulinėje parodoje „Rytojaus pasaulis“ Niujorke. Dėl prasidėjusio II-ojo pasaulinio karo kūriniai į Lietuvą negrįžo. Juos nutarta palikti JAV. Lietuviškos įstaigos ir organizacijos apsiėmė laikinai juos saugoti. Tačiau, „laikinai“ užtruko ilgiau nei pusšimtį metų. Tik XXI a. dalis eksponatų grįžo į Lietuvą. 2014 m. Nacionaliniame muziejuje buvo atidaryta paroda „Lietuvos paviljoną 1939 m. prisiminant“. Lankytojai turėjo galimybę pamatyti ir du A. Kairio tapytus istorinius Lietuvos žemėlapius.([www.lnm.lt/lietuvos-paviljona-1939-m-niujorko-parodoje-prisimenant/](http://www.lnm.lt/lietuvos-paviljona-1939-m-niujorko-parodoje-prisimenant/))

 A. Kairys taip pat dalyvavo įrengiant Lietuvos ekspozicijas Higienos tarptautinėje parodoje Dresdene (1930), Katalikų spaudos parodoje Vatikane (1936) , amatų parodoje Karaliaučiuje(1938). 1944 m. dailininkas su šeima (žmona – lenkaitė Stefanija ir 1934 m. gimusia dukra Efrosinija Rachele Gražina) pasitraukė į užsienį. Apsigyveno Vokietijoje, o vėliau su keletu kitų menininkų išvyko į Braziliją kur tęsė kūrybinį darbą .Dalyvavo rengiant pirmąją Brazilijos lietuvių dailės parodą 1952 m. A. Kairys ir Vlada Stančikaitė dalyvavo metinėje Brazilijos parodoje San Paulo mieste. Iš Brazilijos A. Kairys persikėlė gyventi į Niujorką. Ten gyvendamas dalyvavo lietuvių meninėje ir kultūrinėje veikloje. Ryšiai su Lietuva nutrūko. Jis galėjo bendrauti tik su savo seserimi Germana, kuri gyveno irgi emigracijoje, Kanadoje. A. Kairys mirė 1988 m. 09 mėn. 25 d. Niujorke. Dailininko palikimas Lietuvoje –negausus. Jo kūrinių turi Lietuvos dailės muziejus, Lietuvos nacionalinis muziejus, Nacionalinis M.K. Čiurlionio dailės muziejus. Jo keletą paveikslų Lietuvoje yra išsaugojęs giminaitis Jonas Tarvydis. Paveikslų turi ir kolekcionieriai, kūrinių, likusių Kaune 1944 m. ir sukurtų užsienyje, likimas nežinomas.

Literatūra:

1.Ramonienė Dalia. Justinas Vienožinskis.VDA leidykla,2004

2.Valiuškevičiūtė Apolonija. Kauno meno mokykla. VDA leidykla,1997

3.Lietuvos dailininkų žodynas 1918-1944,T3, V,2013

 Publikuota 2018 12 11